DA Den Europæiske Unions Tidende C 311/1

CUBA — RÅDETS KONKLUSIONER OM FJORTENDE REVISION AF DEN FÆLLES HOLDNING

(2004/C 311/01)

Rådet noterede sig fjortende revision af EU's fælles holdning vedrørende Cuba. Rådet gentog, at Den Europæiske Unions mål i forbindelserne med Cuba fortsat er at tilskynde til en proces med fredelig overgang til et pluralistisk demokrati og respekt for menneskerettighederne og de grundlæggende frihedsrettigheder samt en bæredygtig økonomisk genopretning og en forbedring af den cubanske befolknings levestandard.

Rådet noterede sig den skuffende mangel på fremskridt fra den cubanske regerings side i retning af at opfylde den fælles holdnings mål siden den foregående revision i juli 2003.

Rådet gav navnlig udtryk for sin dybe bekymring over den omfattende krænkelse af menneskerettighederne, der fortsat finder sted i Cuba. Det fordømte kraftigt retssagen mod og domfældelsen af en gruppe på 16 menneskerettighedsaktivister og journalister i april og maj 2004 samt den fortsatte tilbageholdelse af en lang række samvittighedsfanger, herunder dem, der blev anholdt, da de cubanske myndigheder slog hårdt ned i marts og april 2003. Rådet opfordrede Cuba til øjeblikkeligt at løslade alle, der er tilbageholdt af politiske grunde.

Rådet beklagede, at der er indført nye restriktioner for private virksomheder siden den foregående revision, hvilket har negative følger for mange cubanere. Det gentog sit synspunkt, der går ud på, at åbningen af den cubanske økonomi vil være en fordel for hele befolkningen, og gav samtidig udtryk for, at det forkaster alle ensidige foranstaltninger over for Cuba, der strider imod alment accepterede regler inden for international handel. Det har aldrig været EU's politik at forsøge at skabe forandringer ved tvangsindgreb, der vil kunne forværre den cubanske befolknings økonomiske trængsler.

Rådet bekræftede gyldigheden af den fælles holdning af 1996 og gentog, at en konstruktiv indsats fortsat vil være grundlaget for Den Europæiske Unions politik over for Cuba. Rådet konstaterede, at selv om alle målene i den fælles holdning ikke er blevet opfyldt, vil en isolering af Cuba ikke bidrage hertil. Rådet understregede den vægt, EU lægger på dialog, således at der kan opnås konkrete resultater med hensyn til politiske, økonomiske og borgerlige rettigheder samt på samarbejdsområdet. Den Europæiske Union er fortsat åben over for at genoptage en sådan dialog.

Rådet fordømte kraftigt den cubanske regerings uacceptable holdning over for EU's delegationer i Havana og opfordrede Cuba til at respektere internationalt anerkendte principper og praksis. Rådet beklagede ligeledes Cubas forkastelse af EU-samarbejde og gentog, at det fortsat er rede til at yde EU-samarbejde til Cuba, når forholdene gør det muligt, på områder, der fremmer overgangen til et pluralistisk demokrati og respekt for menneskerettighederne og de grundlæggende frihedsrettigheder, samt på områder, der fremmer bæredygtig økonomisk vækst og en forbedring af levestandarden for Cubas befolkning. Siden midten af 1990'erne er EU blevet en væsentlig partner for Cuba for så vidt angår fremme af handel, investering og turisme og med hensyn til samarbejde og kulturel og akademisk udveksling.

Som følge af mangelen på fremskridt i retning af en forbedring af menneskerettighedssituationen bekræftede Rådet på ny, at de foranstaltninger, der blev vedtaget den 5. juni 2003, vil blive opretholdt, herunder indbydelse af medlemmer af den fredelige opposition og andre medlemmer af civilsamfundet, sammen med regeringsrepræsentanter, i forbindelse med fejringen af nationaldage, ligesom andre steder i verden. Som led i politikken vedrørende en konstruktiv indsats vil EU og dets medlemsstater også fortsat yde støtte til kulturelle arrangementer i Cuba, og de opfordrer indtrængende de cubanske myndigheder til ikke at lægge hindringer i vejen for denne proces.